Materiál ku konferencii:

Správa o činnosti Slovenského bridžového zväzu za rok 2020

Vážení členovia Slovenského bridžového zväzu,

v prvom rade ďakujem všetkým členom, športovcom, funkcionárom za podporu, ktorá sa vedeniu SBZ dostala od vypuknutia pandémie na Slovensku. Bez nášho pričinenia sme sa ocitli v situácii, na ktorú nie sme zvyknutí a stáli sme pred rozhodnutiami, na ktoré nás nik nepripravil.

- už ako riadny člen Slovenského olympijského a športového výboru sa v júni náš zástupca zúčastnil na 57. Valnom zhromaždení SOŠV, ktoré sa konalo s fyzickou prítomnosťou delegátov. So zástupcami športových zväzov a záujmových združení spojených v SOŠV sa stretol minister školstva, čerstvo menovaný štátny tajomník pre šport, ktorý podľa svojho vlastného vyjadrenia nemal ambíciu uchádzať sa o túto funkciu, splnomocnenec vlády pre šport a poslanec NRSR, ktorého z predchádzajúceho obdobia poznáme ako úspešného športovca. Na pôde SOŠV odznela kritika prístupu štátu a konkrétne ministerstva, do pôsobnosti ktorého šport patrí, k športovcom, klubom a celkovo k športovému hnutiu, keď sa nezmyselne bráni niektorým aktivitám, pričom samotní športovci môžu byť vzorom disciplinovaného konania pre ostatných obyvateľov. Tu odznel aj prísľub ministerstva, že prostriedky pre športové zväzy a vybraných vrcholových športovcov budú napriek napätej situácii v štátnom rozpočte bez krátenia rozdelené v súlade s podpísanými zmluvami na tento rok. Medzičasom NRSR prijala rýchlu novelizáciu Zákona o športe, v ktorej boli ošetrené niektoré aktuálne obmedzenia. Pripravuje sa väčšia zmena tohto zákona, o ktorej je v športových kruhoch známe, že začala spormi o obsahovej zmene medzi právnikom SOŠV a šéfkou právneho oddelenia na ministerstve.

- po optimistickom úvode, keď sa do 2. SBL v západnej konferencii prihlásili 3 družstvá, nastalo ťažké obdobie. Od začiatku marca sme v P-SBZ intenzívne diskutovali o jarnom sústredení 1. SBL, poznali sme názor vedúceho turnaja. Naše názory sa vyvíjali, brali sme do úvahy nálady v kluboch a možné obmedzenia pre družstvá, ktoré majú na súpiskách hráčov spoza hraníc. Nakoniec už 6. marca sme rozhodli o posunutí termínu sústredenia, čo bolo týždeň predtým, než vstúpili do platnosti prvé obmedzenia v bratislavskom kraji. V ďalšom priebehu roka sme po podobnej analýze pristúpili k zrušeniu celého ročníka SBL a aj k zrušeniu Medzinárodných majstrovstiev Slovenska v Poprade.

- Košický bridžový klub po zrušení tradičnej VC Košíc zorganizoval najprv online turnaj párov a nesôr aj online súťaž družstiev pre našich tradičných účastníkov a ich priateľov. Z pohľadu jedinečnosti je zaujímavá hlavne súťaž družstiev, kde organizátor vyberal vložné a najlepšie družstvá dostali odmeny. K týmto odmenám finančnými a nefinančnými cenami prispel aj SBZ. Naviac Edo Velecký vymyslel, pripravil a otestoval programové pozadie súťaže, jej propozície, formuláre na nahlasovanie vysledkov. Veľmi záslužnú prácu odviedol pri vzniku inovatívnej stránky na registráciu podnetov na podozrenie z nečistej hry, rozhodnutí vedúcich turnajov pri týchto podnetoch, prípadné stanoviská jury ako aj na uchovanie pre možné budúce posúdenie opakujúcich sa podnetov. Samotnej súťaže sa potom zúčastnilo 16 druzstiev, medzi inými aj družstvo vedené prezidentom poľského bridžoveho zväz.

- na prelome januára a februára sa Jakub Jakabšic a Michal Šikra zúčastnili v Prahe seminára pre zástupcov národných bridžových zväzov organizovaného EBL. Ako člen VV EBL som od svojich kolegov dostával pozitívne reakcie na ich vystupovanie v pracovných skupinách. Súčasťou hodnotenia bolo uznanie, že náš zväz nachádza a dáva príležitosť mladým a schopným funkcionárov, čo je ojedinelé a dôležité do budúcnosti.

- predchádzajúca konferencia schválila uznesenie, kde odporučila predsedníctvu SBZ zvážiť nomináciu Jakuba Rumančíka do funkcie reprezentačného kapitána mládeže. Svoju účasť na seminári v Prahe som využil na osobné stretnutie s Jakubom Rumančíkom, kde sme hovorili o svojich možnostiach. Jakub prešiel reprezentáciou U21 aj U26, videl na vlastné oči čo je a čo nie je úlohou kapitána, má chuť a jasné predstavy. Následne P-SBZ schválilo návrh na menovanie Jakuba Rumančíka za kapitána reprezentácie v mládežníckych kategóriách.

- prvou akciou Jakuba v novej funkcii bola účasť mládežníckeho družstva na Medzinárodnom festivale v Budapešti, ktorý sa skončil skôr ako predné strany novín obsadil covid. Dvojica Richard Gabriel – Martin Vodička vyhrala B-finále hlavného párového turnaja.

- na minuloročnú úspešnú organizáciu Školských majstrovstiev Slovenska bridžových krúžkov sa veľmi pravdepodobne tento rok nepodarí nadviazať, hoci začiatkom roku to ešte vyzeralo nádejne.

- Slovensko má po čase ďalšieho úspešného absolventa kurzu EBL pre vedúcich turnajov. V tomto roku sa kurzu v Belfaste zúčastnil Tomáš Pavlík. V záverečnom hodnotení skončil s prehľadom v lepšej polovici a necelé 3% ho delili od hranice ‘veľmi dobrý VT’. Ďalší dobrý bod pre SBZ a našu podporu a zviditeľnovanie mladých.

- od mládežníckej reprezentácie sa posuniem ku kategórii open. Komunikácia s reprezentačným kapitánom bola poznačená vnútornými aj vonkajšími okolnosťami. Jednak bolo zrejmé, že niektorí reprezentanti nebudú chcieť v neistej situácii cestovať na Madeiru, kam nemáme priame letecké spojenie. Druhak EBL zodpovedne zvažovala, či ME družstiev organizovať v relatívne bezpečnom a izolovanom prostredí na tomto ostrove. EBL najprv prijala rozhodnutie o odložení ME na koniec roku 2020 a následne v lete definitívne rozhodla o zachovaní miesta a preložení termínu na jún 2021. Rovnaký ročný odklad postihol aj Hry malých zväzov.

- aby reprezentácia mala aspoň obmedzenú príležitosť konfrontácie s medzinárodnou konkurenciou, P-SBZ odsúhlasilo účasť reprezentačných výberov na dvoch online turnajoch, kde súpermi v skupinách boli aj družstvá, za ktoré nastúpili hráči z najlepšej stovky rebríčka WBF. V oboch súťažiach bolo nominovaných až 11 slovenských hráčov, s ktorými reprezentačný kapitán počíta pre účasť na ME a na ESFG v budúcom roku. Ani jedno z družstiev nesklamalo, zo 14 zápasov sme vyhrali 8, po 4 v každej súťaži. Boli medzi nimi aj víťazstvá v zápasoch s postupujúcimi družstvami. O lepšie umiestnenie v skupinách nás pripravili výrazné prehry.

- SBZ má nové zloženie klasifikačnej komisie.

- EBL si vybrala SBZ ako lokálneho partnera pre zorganizovanie Champions‘ Cup 2019. Výsledkom bola intenzívna komunikácia, osobná aj mejlová, s ministerstvom, s viceprimátorkou mesta Pezinok, so SOŠV a hlavne so samotným nedávno zrekonštruovaným pezinským zámkom, ktorý poskytol priestory a kapacity na uskutočnenie súťaže. Hoci v tomto čase už vieme, že súťaž je preložená na november 2021, žiadna z aktivít nebola zbytočná, lebo v Pezinku privítame účastníkov o rok. V súvislosti s organizáciou Champions’ Cup-u a vcelku stabilnou finančnou situáciou, P-SBZ rozhodlo o zabezpečení hracích stolov. Vypýtali sme si ponuky od renomovaného zahraničného výrobcu, od dodávateľa bridžového materiálu a od 2 slovenských výrobcov stolárskych produktov. Výsledkom je 12 hracích stolov, ktoré už má SBZ u seba, pričom v našom pripade bolo rozhodovanie jednoduché: zahraničný výrobca ponúkol najnižšiu cenu, spoľahlivé referencie a najkratšiu dodaciu lehotu. Po zrušení Champions’ Cup sa premiérovo na týchto stoloch môže konať už bratislavské jarné sústredenie 1. SBL. Slovami slovenského klasika: ja sa na to teším.

- plány na najbližšie obdobie: začiatkom novembra sa budú v rovnaký deň konať Valné zhromaždenia WBF aj EBL. Materiály k obom akciám dostávame elektronicky vopred, hlasovanie je prostredníctvom mejlov zaslaných nezávislej švajčiarskej právnickej firme. Samotného VZ sa priamo v sídle oboch organizácií osobne zúčastní iba minimálny počet funkcionárov WBF, resp. EBL, a zástupca právnickej firmy.

- tento mesiac štartujeme na BBO Slovenský pohár online družstiev, dlhodobú súťaž v originálnom formáte so skupinovou časťou a dvojitou elimináciou, ktorá je známa z iných športových odvetví. Registrácia je ešte otvorená. O ďalších on-line turnajoch a účasti slovenských bridžistov na nich napíšem v samostatnom príspevku.

- v najbližšom čase, t.j počas konania tejto konferencie, čaká prezidenta a predsedu kontrolnej komisie intenzívna komunikácia s hlavným kontrolórom športu. Na základe kontroly zasadnutí najvyššieho orgánu SBZ a schôdzí P-SBZ ako najvyššieho výkonného orgánu v rokoch 2019 a 2020 sme dostali návrh správy, ktorá nie je povzbudzujúca a na dvoch miestach v nej kontrolór - určite dobromyseľne - spomína stratu spôsobilosti prijímateľa verejných prostriedkov. To je typ správy, ktorý za súčasnej situácie ktorýkoľvek športový zväz akútne potrebuje. Na vyjadrenie sa k správe máme 7 kalendarnych dní.

Optimistický záver: tento rok, keď na jar boli kluby nútené zavrieť svoje brány, veľa našich hráčov sa presunulo na BBO a po uvoľnení opatrení sa opäť vrátili k živej hre v kluboch. To podčiarkuje záujem medzi našimi športovcami o spoločenský rozmer bridžu, o živej súťaživosti, hoci aj s rúškami a bez podávania rúk. Ak tomu tak bude aj po odznení súčasnej covidovej vlny, je to znak, ze bridž na Slovensku stále žije.

v Bratislave 15. októbra 2020

Správu vypracoval: Peter Belčák